text: Paris le 14 d'Octobre 1651.
  Le 7 de ce mois le Parlement s'assembla, où les ducs d'Orleans et de Beaufort se trouvèrent, et le mr le duc d'Orleans fut prié d'escrire à mr le Prince pour le faire exprimer sur le suject de son mescontentement, l'obliger
  à faire ses propositions, et nommer un lieu pour l'entreveue, dequoy S.A.R. ne fut guere satisfaict et dit qu'il sçavoit bien que son cousin mr le Prince ne s'explicqueroit jamais qu'à luy seul. Il fut ensuitte ordonné que defences seroient faittes à touttes personnes de faire aucunes levées ny se saisir d'aucuns deniers des receptes, sous les peines des ordonnances.
  Le mesme jour arriva icy un courrier de Bourdeaux depesché à S.A.R. par mr le Princc qui rapporta qu'il y auoit laissé le Comte du Doignon, auquel mr le Prince avoit engagé la Duché de Fronsac pour asseurance des 800/m ℔ que ce Comte luy a presté. Que messr de la force avoient touché dudit Prince 50/m escus pour faire des levées, que les srs de Montespan, de Bordeil et d'Aubeterre faisoient les leurs et que le Vicomte d'Harpajou avoit les siennes desia prestes.
  Le mesme jour arrivèrent nouvelles à S.A.R. que le Roy estoit entré à Bourges, et que le Prince de Conty, le duc de Nemours, le Marquis de Persal, et madame de Longueville estoient sortis dudit Bourges avec la garnison et avoient emmené touttes les munitions et provisions avec le maire, qu'ils tenoient prisonnier à Mouron, ou ils sont encore tous.
  Le duc de Vendosme n'a presidé qu'un jour à l'assemblée des Estats de Bretagne à Nantes, le Parlement de Rennes ayant confirmé son arrest en faveur du duc de Rohan, et ordonné qu'il seroit informé contre le Mareschal de la Mesleraye du desordre par luy fait en laditte assemblée, ensuitte de quoy madame de Rohan fut voir ledit Maral, auquel elle fit signifier cest arrest, et luy dit que s'il n'estoit pas content de cette procedure, le duc de Rohan, son mary, tenoit la campagne pour luy donner satisfaction, et que les deux gentilshommes, qui estoient avec elle, seroient cautions de son dire.
  Le marquis de St. Maigrin a esté fait duc à l'instance
  de la Reine à laquelle le garde des sceaux dit avant que de sceller les lettres, que si elle continuoit a créer tant de ducs, elle en feroit autant qu'il y a de sergens en France.
  On croit que la Cour reviendra bien tost à Fontainebleau, et que de là leurs Matés iront à Tours pour y assister à l'assemblée des Estats Generaux, bien que plusieurs n'estiment pas qu'elle se tienne, tant pource que S.A.R. ny les Princes du sang ne s'y trouveront pas, que pource que plusieurs provinces n'ont pas encore nommé leurs deputés pour y envoyer.
  Mademoiselle de Longueville est en Cour pour servir de caution que mr son pere n'entreprendra rien contre le service du Roy en Normandie.
  Le sr de Bougy, Maral de camp, a deffait dans le Berry deux compes de cavallerie, dont l'un des chefs s'est sauvé et l'autre a esté pris prisonnier.
  Hier arriva icy un courier de Toulouse, qui rapporta que le sr de Marsin avoit abandonné la Catalogne et alloit vers mr le Prince avec deux mille hommes de pied et mille chevaux.
  On a nouvelles que le duc de la Trimoulle, et le Prince de Tarante, son filz, s'estoient declarez pour mr le Prince et qu'ilz levoient 4000 hommes pour ce party là.
  Il se dit que le duc de JorqueYork. et le Prince de Tarente se sont rendus Papistes.